Δελτίο Τύπου – 1ο Δημοτικό Σχολείο Σοφάδων

Ολοκληρώθηκε στις 31 Μαΐου, ημέρα της Αναλήψεως, το ευρωπαϊκό πρόγραμμα eTwinning «STEAM Orthodox Easter». Η συγκεκριμένη ημέρα έχει ξεχωριστό συμβολισμό για την Ορθοδοξία, καθώς γιορτάζουμε την ημέρα της Πεντηκοστής, πενήντα (50) ημέρες από το Πάσχα, μια από τις σημαντικότερες γιορτές της Χριστιανοσύνης.
Στο πρόγραμμα συμμετείχαν οι μαθητές και μαθήτριες της Α’, B’, Δ’ και Ε’ τάξης του σχολείου μας, οι οποίοι είχαν την ευκαιρία να γνωρίσουν καλύτερα τα σύμβολα και τα έθιμα του Ορθόδοξου Πάσχα μέσα από δημιουργικές και βιωματικές δραστηριότητες. Οι δράσεις επικεντρώθηκαν στον Σταυρό, την Ανάσταση, το Άγιο Φως, τις καμπάνες και τα κόκκινα αυγά, συνδυάζοντας γνώση, παράδοση και δημιουργικότητα.
Κατά τη διάρκεια του έργου εφαρμόστηκε το παιδαγωγικό μοντέλο STEAM, μια σύγχρονη εκπαιδευτική προσέγγιση που συνδυάζει τις Φυσικές Επιστήμες (Science), την Τεχνολογία (Technology), τη Μηχανική (Engineering), τις Τέχνες (Arts) και τα Μαθηματικά (Mathematics). Μέσα από το μοντέλο αυτό, οι μαθητές και οι μαθήτριες εργάστηκαν συνεργατικά, πειραματίστηκαν, δημιούργησαν κατασκευές, ανέπτυξαν τη φαντασία και την κριτική τους σκέψη και προσέγγισαν την παράδοση με έναν σύγχρονο και δημιουργικό τρόπο.
Ιδιαίτερα σημαντική ήταν η συνεργασία με σχολεία από την Ελλάδα, την Κύπρο, τη Σερβία και τη Ρουμανία. Συνολικά συμμετείχαν 15 σχολεία, δημοτικά και νηπιαγωγεία, τα οποία επικοινώνησαν διαδικτυακά, αντάλλαξαν ιδέες και παρουσίασαν κοινές δράσεις. Οι μαθητές και οι μαθήτριες αντάλλαξαν κάρτες και γράμματα με μαθητές και μαθήτριες από τη Σερβία και τη Ρουμανία, καλλιεργώντας δεσμούς φιλίας και συνεργασίας πέρα από τα σύνορα.
Το πρόγραμμα αποτέλεσε μια πολύτιμη εμπειρία τόσο για τα παιδιά όσο και για τις εκπαιδευτικούς, καθώς μέσα από τη συνεργασία αναπτύχθηκαν σχέσεις επικοινωνίας, αλληλοσεβασμού και αμοιβαίας εκτίμησης, δημιουργώντας προσδοκίες για μελλοντικές κοινές δράσεις και νέα ευρωπαϊκά έργα.  Υπεύθυνη εκπαιδευτικός έργου ήταν η κα Ελένη Τσιαμούρτα, εκπαιδευτικός Πληροφορικής του σχολείου μας.
Το «STEAM Orthodox Easter» ολοκληρώθηκε αφήνοντας όμορφες αναμνήσεις, δημιουργικές εμπειρίες και το μήνυμα ότι η μάθηση γίνεται πιο ουσιαστική όταν συνδυάζεται με τη συνεργασία, τον πολιτισμό και τη χαρά της δημιουργίας.
 
Ο Διευθυντής και ο Σύλλογος Διδασκόντων του 1ου Δημοτικού Σχολείου Σοφάδων.

